SK Úradný vestník Európskej únie L 49/64

ROZHODNUTIE KOMISIE (EÚ) 2018/262

zo 14. februára 2018

o navrhovanej iniciatíve občanov s názvom „We are a welcoming Europe, let us help!“

[oznámené pod číslom C(2018) 895]

(Iba anglické znenie je autentické)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,

keďže:

(1) Predmet navrhovanej iniciatívy občanov s názvom „We are a welcoming Europe, let us help!“ sa týka témy: „Štáty sa snažia vysporiadať s migráciou. Väčšina z nás chce ľuďom v núdzi pomôcť, pretože nám nie sú ľahostajní. Na pomoc nás už prišli milióny. Teraz chceme, aby o nás bolo počuť. Nech sa Európa stane znovu pohostinná. Vyzývame Európsku komisiu, aby konala.“

(2) Navrhovaná iniciatíva občanov sleduje tieto ciele: „1. Občania v celej Európe chcú utečencom prispieť na bezpečný domov a nový život. Chceme, aby Komisia poskytla priamu podporu miestnym skupinám pomáhajúcim utečencom, ktorým boli udelené vnútroštátne víza. 2. Nikto by nemal byť stíhaný alebo sankcionovaný za to, že ponúka humanitárnu pomoc alebo prístrešok. Chceme, aby Komisia zastavila vlády, ktoré trestajú dobrovoľníkov. 3. Každý má právo na spravodlivosť. Chceme, aby Komisia garantovala účinnejšie spôsoby a pravidlá na ochranu všetkých obetí pracovného vykorisťovania a trestnej činnosti v celej Európe a všetkých obetí porušovania ľudských práv na našich hraniciach.“

(3) Zmluva o Európskej únii (Zmluva o EÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

(4) Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky prijateľné a primerané povahe iniciatívy občanov.

(5) Právne akty Únie na účely vykonávania zmlúv sa môžu prijať: — na stanovenie kontrol, ktorým sú podrobené osoby prekračujúce vonkajšie hranice, na základe článku 77 ods. 2 písm. b) Zmluvy o fungovaní Európskej únie (ZFEÚ), — na úpravu spoločného európskeho azylového systému, na základe článku 78 ods. 2 ZFEÚ, — na stanovenie opatrení na účely spoločnej prisťahovaleckej politiky zameranej na to, aby sa vo všetkých fázach zabezpečilo účinné riadenie migračných tokov, spravodlivé zaobchádzanie so štátnymi príslušníkmi tretích krajín s oprávneným pobytom v členských štátoch a posilnené opatrenia na boj proti nelegálnemu prisťahovalectvu a obchodovaniu s ľuďmi, ako aj na ich predchádzanie, na základe článku 79 ods. 2 ZFEÚ, — na stanovenie minimálnych pravidiel týkajúcich sa práv obetí trestných činov v rozsahu nevyhnutnom na uľahčenie vzájomného uznávania rozsudkov a iných justičných rozhodnutí a policajnej a justičnej spolupráce v trestných veciach s cezhraničným rozmerom, na základe článku 82 ods. 2 písm. c) ZFEÚ, — na stanovenie minimálnych pravidiel týkajúcich sa vymedzenia trestných činov a sankcií v určitých oblastiach, na základe článku 83 ods. 1 a 2 ZFEÚ.

(6) Pokiaľ ide o druhý cieľ navrhovanej iniciatívy občanov, právomoci Únie sú v súlade s článkom 83 ZFEÚ obmedzené v tom, že zatiaľ čo sa Únii zveruje právomoc prijímať minimálne pravidlá týkajúce sa vymedzenia trestných činov, článok 83 ZFEÚ neumožňuje, aby sa členským štátom zakázalo sankcionovanie iných činov – podľa ich vlastného uváženia –, a to vrátane činov súvisiacich s nelegálnym prisťahovalectvom.

(7) Tento druhý cieľ navrhovanej iniciatívy občanov sa však vzhľadom na článok 79 ZFEÚ musí takisto preskúmať. Podľa uvedeného ustanovenia sa právne akty Únie na účely vykonávania zmlúv môžu prijať – na účely spoločnej prisťahovaleckej politiky zameranej na to, aby sa vo všetkých fázach zabezpečilo účinné riadenie migračných tokov a posilnené opatrenia na boj proti nelegálnemu prisťahovalectvu a obchodovaniu s ľuďmi, ako aj na ich predchádzanie –, okrem iného v oblasti nelegálneho prisťahovalectva a neoprávneného pobytu vrátane odsunu a repatriácie osôb, ktoré sa zdržiavajú na území štátu neoprávnene.

(8) Navrhovaná iniciatíva občanov preto z uvedených dôvodov zjavne nie je mimo rámca právomocí Komisie predložiť návrh právneho aktu Únie na účely vykonávania zmlúv.

(9) Okrem toho bol v súlade s článkom 3 ods. 2 nariadenia vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie, ako sa stanovuje v článku 2 Zmluvy o EÚ.

(10) Navrhovaná iniciatíva občanov s názvom „We are a welcoming Europe, let us help!“ by sa preto mala zaregistrovať,

PRIJALA TOTO ROZHODNUTIE:

Článok 1

Navrhovaná iniciatíva občanov s názvom „We are a welcoming Europe, let us help!“ sa týmto registruje.

Článok 2

Toto rozhodnutie nadobúda účinnosť 15. februára 2018.

Článok 3

Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „We are a welcoming Europe, let us help!“ zastúpenej pani Isabelle CHOPIN a pani Emmou BONINO, ktoré konajú ako kontaktné osoby.

V Bruseli 14. februára 2018 Za Komisiu Frans TIMMERMANS podpredseda

(1) Ú. v. EÚ L 65, 11.3.2011, s. 1.